Mense verloor alles in brand - Ongelukke - Republikein
Tuesday, March 30th, 17:11:12
Mense verloor alles in brand
Ses sinkhuise in Okuryangava vernietig
04 March 2021 | Ongelukke
Tanja Bause – Shafikuna Shanjengange (4) loop tussen verkoolde hout, meubels, sinkplate, potte en kledingstukke rond en tel opgewonde 'n raam van 'n fietswiel op en begin daarmee speel.
Die sinkhuis waarin hy met sy ma en ander vyf mense in die informele nedersetting Okuryangava gewoon het, het afgebrand. Altesame het ses sinkhuise Vrydag heeltemal afgebrand.
Mnr. David Francis het op Facebook 'n oproep om hulp vir die betrokke mense gemaak.
"Een van die mans wat alles verloor het, is Petrus wat al 20 jaar vir my werk. Ek was 'n vlieënier vir 25 jaar en nou is die redery gelikwideer en ek het my werk verloor, maar dis niks in vergelyking met wat Petrus alles verloor het nie. Ek besef dat ek nog baie het om voor dankbaar te wees en besluit dat ek alles in my vermoë sal doen om Petrus en die ander mense te help."
Francis het gesê mnr. Petrus Mushimba (64) het Maandagoggend nie by die werk opgedaag nie.
"Hy het later die dag opgedaag en net gaan sit en ek het onmiddellik geweet daar is fout."
Mushimba het gesê manne was besig om kos te maak toe die brand ontstaan en baie vinnig versprei het. Die huiseienaars en bure het probeer om die brand te blus, maar was nie suksesvol nie.
"Ons kon keer dat dit nie na ander huise versprei nie, maar dié ses kon ons nie red nie. Ons het ook alles verloor. Ek het net 'n onderbroek wat ek aangehad het oor. Die klere wat ek aan het, het ek van my bure af gekry. My doofstom dogter wat saam met my woon, het ook niks oor nie."
Me. Hilaria Shanjengange en die ses mense wat in haar sinkhuis woon, het ook alles verloor.
"Al my goed het uitgebrand. Die klere het ek van vriende gekry. Shafikuna se klere kom van bure se kinders. Ons slaap buite en wanneer dit begin reën, kan ons by bure slaap," het sy gesê.
Intussen het Francis reeds hulp van verskeie mense en besighede ontvang.
"Pupkewitz Holdings het vir my ses tente geskenk sodat die mense nie natreën nie. Die plan is om nuwe sinkhuise vir die mense te bou, om minstens 'n dak oor hul kop te sit sodat hulle beskermd is teen die reën en komende winter. Ek het 'n rekening by Pupkewitz oopgemaak vir mense wat wil help. Die verwysigingsnommer is C22040."
Volgens Francis het mense reeds begin om te help, veral met klere.
"'n Ou tannie van Helmeringhausen het gebel en gevra waar sy geldjies kan oorbetaal om te help. Namibiërs het baie groot harte en gee baie om vir mekaar en help mekaar. Ek sal elke sent en item wat geskenk word na Okuryangava na die mense toe vat en hulle help so ver ek kan."